เลขาธิการคณะกรรมการการศึกษาขั้นพื้นฐาน มอบ ผอ.เขตพื้นที่การศึกษาทั่วประเทศ วิเคราะห์ปัญหาอุปสรรคในการแก้ไขปัญหาการศึกษาของประเทศ เพื่อยกผลสัมฤทธิ์ของนักเรียน
นายสุเทพ ชิตยวงษ์ เลขาธิการคณะกรรมการการศึกษาขั้นพื้นฐาน (กพฐ.) กล่าวว่า ในการประชุมผู้อำนวยการเขตพื้นที่การศึกษาและรองผู้อำนวยการเขตพื้นที่การศึกษา ทั่วประเทศ จ.สุราษฎร์ธานี นั้นได้มอบให้ผู้อำนวยการเขตพื้นที่การศึกษาและรองแบ่งกลุ่มวิเคราะห์สะท้อนสภาพปัญหาการศึกษาด้านต่างๆ รวมถึงการติดตามการขับเคลื่อนนโยบายของรัฐบาลถึงอุปสรรคปัญหาในการทำงาน เพื่อนำไปสู่การแก้ไขการศึกษาให้เกิดขึ้นอย่างเป็นรูปธรรม เนื่องจาก นายณัฏฐพล ทีปสุวรรณ รัฐมนตรีว่าการกระทรวงศึกษาธิการ มีความต้องการที่จะยกระดับคุณภาพผลสัมฤทธิ์ของเด็กไทย ขณะเดียวกันกำลังวางแผนบริหารจัดการงบประมาณปี 2562 โดยจะจัดสรรงบประมาณให้เขตพื้นที่ละจำนวน 500,000 บาท เพื่อนำไปขับเคลื่อนการพัฒนาคุณภาพการศึกษา ส่วนในปี 2563 ถือเป็นปีแรกที่สำนักงานคณะกรรมการการศึกษาขั้นพื้นฐาน (สพฐ.) ได้ตั้งงบประมาณให้เขตพื้นที่โดยเฉพาะ ซึ่งจะให้เขตพื้นที่ละ 10 ล้านบาท        เลขาธิการคณะกรรมการการศึกษาขั้นพื้นฐาน กล่าวอีกว่า ในส่วนแนวทางการแก้ไขปัญหาโครงการอาหารกลางวันของนักเรียนในโรงเรียนประถมศึกษาทั่วประเทศ จะมีการตั้งศูนย์บริหารจัดการโครงการอาหารกลางวันนักเรียนขึ้นเป็นอีกหน่วยงานหนึ่งในสังกัดสำนักงานคณะกรรมการการศึกษาขั้นพื้นฐาน (สพฐ.) เพื่อทำหน้าที่บริหารจัดการโครงการอาหารกลางวันในรูปแบบการติดตามประเมินผล เพื่อให้มีรับผิดชอบโดยตรง ส่วนระดับเขตพื้นที่ก็ให้มีคณะกรรมการบริหารอาหารกลางวันเช่นกัน